Forslag til RÅDETS FORORDNING om ændring af de antidumpingforanstaltninger, der indførtes ved Rådets forordning (EF) nr. 769/2002 vedrørende importen af cumarin med oprindelse i Folkerepublikken Kina

(forelagt af Kommissionen)

BEGRUNDELSE

Den 30. oktober 2002 indledte Kommissionen en delvis interimsundersøgelse begrænset til de eksisterende foranstaltningers form af de antidumpingforanstaltninger, der indførtes ved Rådets forordning (EF) nr. 769/2002 vedrørende importen til Fællesskabet af cumarin med oprindelse i Folkerepublikken Kina.

Vedlagte forslag til Rådets forordning er baseret på resultaterne af undersøgelsen for så vidt angår behovet for en bestemmelse om beskadigede varer i den operative del af Rådets forordning (EF) nr. 769/2002.

Det foreslås derfor, at Rådet vedtager vedlagte forslag til forordning, som skal offentliggøres i Den Europæiske Unions Tidende snarest muligt.

Forslag til RÅDETS FORORDNING om ændring af de antidumpingforanstaltninger, der indførtes ved Rådets forordning (EF) nr. 769/2002 vedrørende importen af cumarin med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1] ("grundforordningen"), særlig artikel 11, stk. 3,

[1] EFT L 56 af 6.3.1996, s. 1, senest ændret ved forordning (EF) nr. 1972/2002 (EFT L 305 af 7.11.2002, s. 1).

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) I maj 2002 indførte Rådet ved forordning (EF) nr. 769/2002 [2] en endelig antidumpingtold på importen af cumarin med oprindelse i Folkerepublikken Kina. Tolden indførtes som en specifik told.

[2] EFT L 123 af 9.5.2002, s. 1.

2. Indledning

(2) Den 30. oktober 2002 offentliggjorde Kommissionen en meddelelse, en såkaldt "indledningsmeddelelse", i Den Europæiske Unions Tidende [3] om indledning af en delvis interimsundersøgelse af de gældende antidumpingforanstaltninger for import til Fællesskabet af cumarin med oprindelse i Kina.

[3] EFT C 264 af 30.10.2002, s. 10.

(3) Den fornyede undersøgelse blev indledt på Kommissionens initiativ for at undersøge hensigtsmæssigheden af de gældende foranstaltninger. Med den gældende foranstaltning, dvs. told i form af en specifik told, er der ikke taget højde for de tilfælde, hvor de importerede varer er blevet beskadiget inden overgangen til fri omsætning.

3. Undersøgelsen

(4) Kommissionen underrettede officielt de eksporterende producenter, importører og brugere, som den vidste var berørt af sagen, og deres sammenslutninger, repræsentanterne for det pågældende eksportland og fællesskabsproducenterne om indledningen af undersøgelsen. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

(5) To importører gav deres mening til kende skriftligt.

(6) Kommissionen indhentede og efterprøvede alle oplysninger, som den anså for nødvendige med henblik på at træffe en afgørelse om hensigtsmæssigheden af de gældende foranstaltninger.

B. RESULTATERNE AF UNDERSØGELSEN

(7) Ifølge artikel 145 i Kommissionens forordning (EØF) nr. 2454/93 af 2. juli 1993 [4] om visse gennemførelsesbestemmelser til EF-toldkodeksen [5] fordeles med henblik på fastsættelse af toldværdien den pris, der faktisk er betalt eller skal betales, i tilfælde hvor varerne er blevet beskadiget inden overgangen til fri omsætning.

[4] EFT L 253 af 11.10.1993, s. 1, senest ændret ved forordning (EF) nr. 881/2003 (EFT L 134 af 29.5.2003, s. 1).

[5] Rådets forordning (EØF) nr. 2913/92 (EFT L 302 af 19.10.1992, s. 1).

(8) Med henblik på at undgå, at der opkræves et for stort antidumpingtoldbeløb, bør den specifikke told, når der er tale om beskadigede varer, reduceres med en procentdel svarende pro rata til den pris, der faktisk er betalt eller skal betales. I henhold til veletablerede regler i Fællesskabets toldkodeks nedsættes toldværdien med en procentdel svarende pro rata til den pris, der faktisk er betalt eller skal betales.

(9) Ingen interesserede parter kom med bemærkninger eller argumenter imod forslaget.

(10) Da de interesserede parter ikke har fremsat underbyggede argumenter, konkluderes det derfor, at i tilfælde, hvor varer er blevet beskadiget før overgangen til fri omsætning, og hvor den pris, der faktisk er betalt eller skal betales, derfor fordeles med henblik på fastsættelsen af toldværdien, bør den specifikke told nedsættes med en procentdel svarende pro rata til den pris, der faktisk er betalt eller skal betales -

UDSTEDT FØLGENDE FORORDNING:

Artikel 1

I artikel 1 i Rådets forordning (EF) nr. 769/2002 indsættes følgende stykke:

3.I tilfælde, hvor varerne er blevet beskadiget inden overgangen til fri omsætning, og den pris, der faktisk er betalt eller skal betales, derfor fordeles med henblik på fastsættelse af toldværdien i henhold til artikel 145 i Kommissionens forordning (EØF) nr. 2454/93, nedsættes den antidumpingtold, der er beregnet på grundlag af ovennævnte beløb, med en procentdel, der svarer pro rata til den pris, der faktisk er betalt eller skal betales.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand